1938 m. rugpiūčio 5 d. 


„AIDO“ PRIEDAS VAIK 


TAU, TĖVYNE! 


Tau, tėvyne mano brangi, 
Sviečia saulė mūs padangėj, 
Ciulba pilkas vieversėlis, 

I aukštybes pasikėlęs. 


Tau, tėvyne, ošia girios 
Apie praeities didvyrius, 
Apie pilį kalne seną, 
Kurioj dvasios jų gyvena; 


Apie sapną kunigaikščio, 
Kurs medžiojo paneriuose, 
Apie žirgą kaklu riestą, 
Apie įkūrimą miesto. 


I metai. 


AMS 


Tau, brangioji, tau, tėvyne, 


Skamba sesių sutartinė, 
O jauni mūsų broleliai 
I laimužę tiesia kelią! 


V. Kuolaitis 


j 

Jonelis šv. Mikalojaus bažnyčioje 


ŠV. MIKALOJAUS BAŽNYČIA 


Sekmadienį Jonelis su tėveliu 
išsirengė šv. Mikalojaus bažnyčion. 
Eiti reikėjo šiaura gatve, kurioje 
jiedu pasitikdavo daugiausia žydų. 

Šventoriun pateko pro nedide- 
lius vartelius, kurie buvo mūro 
sienoje, skiriančioje šventorių nuo 
gatvės. Prieš Jonelio akis dabar 
stovėjo raudonų didelių plytų baž- 
nyčia. Aukščiau įėjimo šoninėje 
sienoje buvo išpaišytas Viešpats 
Dievas, aplink buvo užrašas: „Tvir- 
tybių Viešpats su mumis“. Toliau 
kairėn buvo pristatytas prie baž- 
nyčios bokštas, jame kabėjo varpai. 

Jonelis įėjo  bažnyčion 
duris šoninėje sienoje. Durys ne- 
aukštos, bet tvirtos. Tėvelis pa- 
suko dešinėn prie didžiųjų durų, 
Jonelis nuėjo paskui tėvelį. Baž- 
nyčios viduryje jis ir tėvelis pri- 
klaupė atiduoti garbę Sutvėrėjui 
ir atsisėdo suole vyrų pusėje. 


pro 


X 


Prieš akis buvo didysis altorius. 
Jame Jonelis matė bažnyčios pa- 
trono šv. Mikalojaus paveikslą se- 
nuose sidabro rūbuose; iš abiejų 
jo pusių dvi statulas: viena šv. Ka- 


zimiero, kita — šv. Jurgio; dar 
aukščiau—dvi mažos dailios sta- 
tulėles. 


Kairėje bažnyčios pusėje, šo- 
niniame altoriuje Jonelis pamatė 
Jėzaus Širdies statulą; vienoje jos 
pusėje —šv. Krištapo, kitoje—šv. 
Klaros statulas. 

Dešininiame altoriuje buvo So- 
pulingos Dievo Motinos paveikslas, 
o šalia jo—šv. Magdalenos ir šv. 
Juozapo figūros. Ši pastaroji Jo- 
neliui labiausiai patiko. 

Jonelis ilgiausiai prisižiūrinėjo 
Vytautui Didžiajam pastatytam pa- 
minklui. Jis iš bronzo, ant marmu- 
rinio stulpo, aptvertas gražia tvo- 
rele, joje du kardai. Vėliau Jone- 

fis sužinojo, kad paminklas pasta- 
tytas 1930 m. Vytauto D. 500 me- 
tų mirties sukaktuves minint ir kad 
kardai primena kryžiuočių atsiųs- 
tus ir pajuokai jteiktus Vytautui 
dr Jogailai prieš Zalgirio mūšį kar- 
dus, kad turėtų kuo gintis nuo jų. 

Jonelis bažnyčioje, be to, matė 
daug gražių vėliavų, kilnojamus 
altorėlius, gražias Viešpaties Jė- 
zaus kančios stotis. 

Bažnyčios viduryje stovėjo ke- 
turi mūro stulpai, ant jų atsirėmu- 
sios mūro lubos, skliautuotos, 
;žvaigždėtos. Tokius . stulpus ir to- 
kias lubas Joneliui teko matyti 
paveikslėliuoše, kuriuose vaizduo- 
jamos senosios kryžiuočių pilys. 

Po pamaldų tėvelis „išsivedė 
Jonelį pro didžiąsias duris. Prie 
pat durų stovėjo nemažas būrys 
jaunųjų vyrukų, lyg nedrįstančių 
„prieiti arčiau altoriaus. Kai jiedu 
išėjo gatvėn, Jonelis pradėjo prašyti 
tėvelio papasakoti jam ką nors iš 
"bažnyčios praeities. Tėvelis sutiko. 
Šv. Mikalojaus bažnyčia, — 
(pasakojo tėvelis, —viena seniausių 
visame mūsų krašte. Dar Gedimi- 
no laikais šioje vietoje jau buvo 
bažnyčia, kurią pasistatė čia.vie- 
muoliai pranciškonai, atvykę kartu 
“su vokiečių pirkliais ir amatinin- 
kais. Vytauto Didžiojo laikais šv. 
Mikalojaus bažnyčia tikrai buvo. 

Dabartinę mūrinę bažnyčią pastatė 
didžiojo kunigaikščio vietininkas 
Jaunius arba Jaunulis apie 1400 
m. Jo ainiai vėliau įgavo Daugėlų 
pavardę ir visą laiką rūpinosi baž- 
nyčia. Todėl Daugėlos laikomi baž- 
nyčios fundatoriais. 

- Tu, tėveli, pasakoji man apie 
seniausius laikus, bet nieko nesa- 
kai apie naujesnius, — pertraukė 
Jonelis. 

— Tu, sūnau, nekantrus ir ne- 
nori palaukti, kol aš pabaigsiu pa- 
sakoti. Aš kaip tik ir norėjau pa- 
sakoti apie tuos laikus, kuriuos ir 
aš atsimenu. 

— Na, tai papasakok, jie gal 
dar įdomesni? —paklausė Jonelis. 
v. Mikalojaus bažnyčia 
prieš 40 metų buvo visai apleista, 
be grindų, su langais be stiklų, 
apdaužytomis sienomis. Tuomet 
Vilniaus lietuviai nė vienoje baž- 
nyčioje neturėjo pamaldų savo 
kalba. Jie ir pradėjo rūpintis, kad 
šv. Mikalojaus bažnyčia būtų ati- 
duota jų žinion. Po ilgų klabenimų 
jų prašymas buvo išklausytas. 
1901 m. šv. Mikalojaus bažnyčia 
gavo pirmąjį lietuvį kunigą ir nuo. 
to laiko joje prasidėjo lietuvių 
kalba pridedamosios pamaldos. 

Jonelis klausė tėvelio pasako- 
jimo ir nė nepastebėjo, kai parėjo 
namo pas dėdę. 


T 
Turėsiu birbyne 


Kai didesnis būsiu, 
“Ginsiu aveles 

Ir jas priganysiu 
Po tas pieveles. 
Išginęs į pievas, 
Padirbsiu birbynę 
Ir gražiai ja grosiu 
„Apie mūs gimtinę. 


Mano birbynėlė 

Taip gražiai dūduoja, 
Kad ir miško medžiai 
Kart su ja linguoja. 
Kai tiktai užaugsiu, 
Ginsiu aveles 

Ir savo birbyne 


Grosiu daineles. 
J. Žižmaitis. 

Kuris amatas geresnis 


Simukas susilaukė penkio- 
likos metų. Reikėjo ji jau ati- 
duoti amato mokintis. Pasišau- 
kė Simuką tėvelis ir klausia: 
= — Pasakyk, sūnau, kuo tu 
norėtum būti? 

— Daržininkų, — ilgai ne- 
galvodamas atsakė Simukas. 
— Labai malonu gyventi tarp 
gėlių ir daržovių. 

Neilgai mokėsi Simukas to 
amato. Sugrįžo namo ir skun- 
džiasi: 

— Sunkus daržininko dar- 
bas. Visą dieną reikia pasilen- 
kusiam žemėje knistis. Strėnas 
skauda ir kojas vos galiu pa- 
vilkti. 

Negrižo Simukas į daržą, 
sumanė kurpium būti. 

— Kurpiaus darbas kur kas 
lengvesnis, — kalbėjo jis tėve- 

liui. — Badai yla skyles, plak- 
tuku taukši, — ir visas darbas. 

Tačiau neilgai pabuvo Si- 
mukas ir pas kurpių. Vėl su- 
grižo namo, vėl skundžiasi na- 
miškiams: 

— Biaurus kurpiaus dar- 
bas. Ištisas dienas reikia susi- 
rietusiam sėdėti prie staliuko, 
visas rankas ir visą veidą 
smala išsijuodinau. Nenoriu aš 
kurpiaus amato mokintis. 


Ir pas kurpių negrįžo Si- 
mukas. Sumanė jis būti kalviu 
ir taip tėveliui kalbėjo: 

— Kalvio darbas iš visų 
lengviausias. Kalvis stovėda- 
mas geležį tik kala ir kala. 
O kokios gražios žiežirbos le- - 
kia nuo priekalo, ypač tamsų 
vakarą! 

Nuvedė tėvelis Simuką pas. 
kalvį, paliko kalvio amato mo- 
kintis. Dar greičiau pabėgo. 
Simukas nuo kalvio, negu bu- 
vo pabėgęs nuo daržininko ir 
kurpiaus. 

— Kalvio darbas visų sun- 
kiausias, — guodėsi jis tėveliui. 
— Reikia kiloti sunkus kujis, 
reikia juo smarkiai kalti, kad 
net prakaitas išmuša. O dūmų 
kartumas, o oro sunkumas! 
Ne, aš nenoriu būti kalviu! 

Tačiau dabar tėvelis jau 
nepaklausė Simuko. 

— Kito tau amato jau ne- 
beieškosiu, — atsakė tėvelis. — 
Kiekvienas amatas turis gerų- 
jų ir blogujų savybių. Galvok 
daugiau apie gerąsias, tai blo- 
gosios būsiančios  lengves- 
Nes. 

Taip ir liko Simukas pas. 
kalvį. 

Cia veršiukai rioglinėja... 


Čigonas ir ūkininkas 


Kartą, rugiapiūtės metu, 
atėjo pas ūkininką čigonas ir 
sako: 

— Samdyk mane rugių 
piauti, ašį dirbsiu gerai, tik 
duok man sočiai pavalgyti. 

— Gerai! — sutiko ūkinin- 
kas ir dave čigonui pusryčius. 

Čigonas suvalgė pusryčius 
ir klausia: 

— Ką pas jus daro po pus- 
ryčių? 

— Ema dirbti; 

O padirbę? 

Valgo pietus. 

Duok, šeimininke, ir 
pietus, tai paskiau nereikės 
man gaišti. 

Ūkininkas 


davė  čigonui 


pietus. Čigonas, suvalgęs pie- 
tus, klausia: 

— O ką pas jus daro pie- 
tus suvalgę? 

Eina dirbti. 

— O padirbę? 

Valgo vakarienę. 

Duok, šeimininke, ir 
vakarienę, tai nereikės paskiau 
man gaišti. 

Ūkininkas davė ir vakarie- 
nę. Suvalgęs vakarienę, čigo- 
nas ir klausia: 

— O ką pas jus daro, va- 
karienę suvalgę? 

— Eina gulti: 

— Na, tai gerai, ir aš eisiu 
gulti. Ms 

Ir nuėjo. 


Papasakojo Dėma, užrašė Tėma. 

Atspėk 


Iki vakaro nuo ryto 
Dirba mūs Onytė: 

Plauja; šluoja ir mazgoja, 
Padeda m 


Į darželį prisodino ` 


Daug lelijų; rūtų. 


Laisto, ravi ir daboja, 


Kad tvarkingas... 


Peni Margi, šeria Deglę, 
luoja, tvarko kiemą, 
Kalakutą ir vištytes 


Lesina kas 


K. Tèma. 


Trys broliai 


Pasaka. 


Prie kalnelio stovėjo pakrypusi 
lūšnelė. Joje gyveno neturtingas 
žmogelis, kuris turėjo tris sūnus. 
Tėvas buvo jau senas ir mirdamas 


padalino jiems visą savo turtą. 
Vienam davė girneles, kitam — 
katiną, trečiam — saują kanapių. 


Visi trys broliai, pasiėmę, kas kam 
priklausė, išėjo pasaulin. 

Vyresnysis su girnelėmis ėjo 
ir ėjo per mišką. Jau ir temsta, 
o čia nesimato nė jokios trobelės. 
Dar paėjėjęs žiūri: stovi nedidelė 
lūšnelė. Nuėjo jis jon, — rado tik 
vieną moteriškę, kurį kūreno kros- 
nį. Jis ir pasiprašė nakvynės, 

— Kur tu užėjai? — sako jam 
moteriškė.—Cia gyvena plėšikai ir 
"jie tave radę nepaleis gyvo. 

Keleivis kad ėmė prašytis, kad 
ėmė maldauti, moteriškė ir priėmė. 

— Lipk, — sako,—ant pirkios, 
gal ten ir pernakvosi ramiai. 

Užlipo jis ant pirkios, atsigulė 
ir guli. Kad paršniokštė, kad par- 
jojo trys plėšikai. Susėdo jie už 
stalo, papylė daug pinigų ir ėmė 
jais dalintis. O lubose buvo skylė, 
per ją brolis matė, kas pirkioje 
dedasi. Dalinosi plėšikai pinigais, 


visa ėjo sklandžiai, liko ant stalo 
tik vienas auksinis. Dėl jo jie ir 
susibarė. Vienas rėkia: „mano“, 
kitas — „mano“, o trečias, pats: 
smarkiausias, kad sušuks: „kad jus. 
perkūnas trenktų!“ Tik jis ištarė 
šiuos žodžius, brolis ir pasuko gir- 
neles ir, pagaliau, paleido jas tie- 
siog ant stalo. Kad trinkterėjo gir- 
nelės stalan, plėšikai išsigando, 
pamiršo pinigus, miškan išbėgiojo.. 
Tada brolis nulipo nuo pirkios, 
pasiėmė pinigus ir parėjo namo.. 

Antras brolis su katinų, beke- 
liaudamas per pasaulį, taip pat 
užėjo pernakvoti į didelį dvarą. 

eimininkas nenorėjęs jo priimti, 
sakęs neturįs vietos. 

— Man gerai bus ir šiame tuš- 
čiame kambaryje, — sako broiis, 
rodydamas apleistąją rūmų dalį. 

— Ten negalima nakvoti, — 
sako šeimininkas. — Ten yra tiek. 
pelių, kad tu gyvas iš to kamba- 
rio neišeisi, jos tave suės. 

Brolis tol prašėsi, kol dvaro: 
šeimininkas sutiko. Nuėjo jis gulti. 
ir katiną su savimi nusinešė. Pats: 
atsigulė, o katiną paleido. Kai su- 
temo, kad išėjo daugybė pelių. 

kad ėmė katinas jas piauti ir krū- 
von dėti! Pridėjo didelį kampą. 
Kai išaušo, brolis pasikėlė ir nuėjo 
pas šeimininką. Šis nustebo, kaip 
jis galėjo gyvas išlikti, ir pradėjo 
klausinėti, kas naktį atsitiko. Bro- 
lis parodė jam katinuką, negyvų 
pelių krūvą ir sako: 

— Tai šis žvėrelis 
gynė. 

Šeimininkas ėmė prašyti par- 
duoti jam tokį gerą gyvulėlį. 

— Gerai, — sako brolis, — aš 
jį tau parduosiu, tik duok man 
tiek aukso, kiek jis sveria. 

eimininkas sutiko. Brolis pa- 
siėmė auksą ir parėjo namo. 

Išėjo pasaulin ir jauniausias 
brolis su savo kanapių sauja. Ejo, 
ėjo ir priėjo jūrų krantą. Atsisėdo 
ant kranto ir veja apivaras vižoms. 
Tik žiūri: ateina velnias. 

— Ką čia darai, žmogeli? — 
klausia nelabasis. 

— Apvarčius veju, jūrą rauk- 
siu, —sako brolis. 

— Palauk, nerauk,—sako vel- 
nias:—aš tau duosiu daug aukso. 


mane ap- 


WARP EILIS 

Pagalvojo brolis ir sutiko pa- 
laukti. 
— Tik tu turi pripilti aukso pilną 


šią mano skrybėlę, — sako brolis. 
— Gerai, .pripilsiu, tik nerauk 
ir palauk, — sako velnias ir pasi- 


nėrė jūron atnešti pinigų. 

Tuo tarpu brolis iškasė duobę, 
ją gražiai uždengė, paliko tik ne- 
didelę skylę; skrybėlėje taip pat 
skylę išdūrė. 

Kitą dieną velnias atėjo su 
maišu pinigų. Zmogus nusiėmė 
skrybėlę, padėjo ant duobės ir 
laukia. Velnias supylė visą maišą, 
o skrybėlėje nebeliko nė vieno pi- 
nigo. Velnias atnešė dar tris mai- 
šus ir tuos supylė. Tik tuomet 
skrybėlėje liko vienas pinigas. 

— Gana,— pasakė brolis:—da- 
bar apvarčių nevysiu ir jūros ne- 
rauksiu! Gyvenkite gelmėse kuo 
ramiausiai! | 

Velnias patenkintas spruko jū- 
ron. Brolis išsikasė auksą ir taip 
pat nuėjo namo. 

Visi trys broliai pradėjo turtin- 
gai gyventi. Surašė Visamyjlįs. 

Vasarai 


Vasara, vasara mūsų žalioji! 
Šiandien su mumis juokiesi saldžiai, 
Su girios, sodų medžiais kvatoji, 
Ežero bangas glostai meiliai... 


Šiandien dar tavo kaitri saulutė 
Mus glamonėja, veidus bučiuoja, 
Šypsos iš džiaugsmo gamta švelnutė, 
Girių paukšteliai čiulba, dainuoja. 


Šiandien dar tavo grožis saulėtas 
Spindi laukuose, girioj žalioj, 

Ryt gal lankysi tolimas vietas, 
„Būsi šalelėj jau svetimoj... 


M. Pumputis. 


- miestas 


. 

Ūkininkas 


Buvo karas. Žmonės slap- 
stėsi nuo priešo. 

Atėjo ūkininkas  pievon 
arklio parsivesti ir sako: 

— Eik greičiau su manim, 
tave priešas galis pagauti. 

Arklys paklausė: 

— O ką jis man padarys? 


V-R.R-P < E2L LS 

ir arklys 


Ūkininkas ėmė aiškinti: 

— Jis vers tave sunkiai 
dirbti, muš, jei nepaklausysi. 

— Juk ir tu mane muši, 
nors aš tau ištikimai tarnauju. 
Ar ne vis tiek, kam aš dirbsiu: 
tau ar priešui? Tai ko gi man 
dar bijoti? 


L. T. 


Atlyginimas 


Tai įvyko 1628 m. Prancūzijoje. 

Prancūzijos Karalius Liudvikas 
XIII apgulė La Rošelės miestą. Šis 
tais laikais varė didelę 
prekybą su Anglija. Gyventojų 
daugumas buvo jūrininkai, pripratę 
kovoti su audromis ir nuolat žiū- 
rėti mirčiai tiesiog į akis. Tat La 
Rošelės ginėjai nepabūgo daug 
galingesnio priešo ir narsiai atrem- 
davo Prancūzijos karaliaus kariuo- 
menės puolimus. 

Priešo vadovybė pamatė, kad 
ginklu vargiai pavyksią La Roše- 
lės miestą užimti. Ji sumanė kitą 
būdą. Prancūzijos kariuomenė ap- 
supo miestą ne tik iš sausumos, 
bet ir iš jūros ir neleido jokiems 
laivams įplaukti uostan ir įvežti 
maistą. La Rošelės miesto gyven- 
tojai suprato, ko nori priešas. 
Bet jie pasiryžo gintis ir laukti 
iš Anglijos pagalbos. Turtingieji 
La Rošelės pirkliai nešykštėjo ir 
uoliai šelpė neturtinguosius javais 
iš savo sandėlių. Deja, ne visi La 
Rošelės turtingieji taip elgėsi. Ne- 
truko ir tokių, kurie to nedarė, 
rūpinosi tik savimi ir maistą taupė. 

Viena iš uoliausių ir duosniau- 
sių šelpėjų buvo turtinga našlė 
Proni. Ji nežiūrėjo, kad greitai jos 
pačios gausi, septynių asmenų, šei- 


ma badausianti, kai maistas bus 
išdalintas ir sandėliai ištuštės. Ji 
galvojo, kad turtingųjų didžiausia 
ir svarbiausia pareiga šelpti varg- 
šus. Visai kitaip galvojo jos arti- 
ma giminietė advokato de la Gut- 
to žmona. Si nuolat rūpinosi ry- 
tojaus diena ir nė kiek neužjautė 
neturtėliams. Toji moteriškė, ma- 
tydama našlės duosnumą, nuolat 
kartodavo: 

— Pagalvok ir apie rytojaus 
dieną! Tai labai svarbu. Juk turė- 
si maitinti net septynius savo vai- 
kus. Iš kur tu jiems gausi duonos, 
kai visus javus ir pinigus išdalinsi? 

— Nebijok, — linksmai atsi- 
kirto Proni. — Kas tau sakė, kad 
prie to prieisim? Gailestingas Vieš- 
pats atsiųs mums pagalbą. Pran- 
cūzijos kariuomenę nuneš jūra, 
kaip kad savo laiku buvo su Ai- 
gipto kariuomene, žygiuojančia per 
Raudonąją jūrą. 

— O kas bus, jei Viešpats pa- 
norės išbandyti mus ir neatsiųs 
mums pagalbos? 

-- Tai Jo šventa valia! Kam 
man rytojaus diena rūpintis ir gal- 
vą kvaršinti? Ir kokią teisę aš tu- 
riu nesidalinti tuo, ko Viešpats 
man suteikė daugiau, nei kad ki- 
tiems. 

Tuo tarpu mieste kaskart smar- 
kiau buvo juntama maisto stoka. 
Gyventojų daugumas senai jau ne- 
buvo duonos ragavęs. Zmonės val- 
gė arklių, asilų, mulų, šunų ir net 
kačių mėsą. Bet ir to greitai pri- 
trūko. Tada imta gaudyti žiurkės 
ir pelės, kepti šiaudinė duona, vir- 
ti diržai. Bet ginėjai nenusiminė 
ir, nors badas labai kankino, ta- 
čiau pasiduoti užpuolikui nemanė. 
Pagaliau, atėjo diena, kada ir naš- 
lei Proni pažiūrėjo alkis į akis. 
Maža to! Vienas jos vaikų iš bado 
mirė ant jos rankų. Ir tada kilni 
moteris, giliai atsidususi, nesiskun- 
dė ir tik ištarė: 

„Viešpatie, 
lia!“ 

Bet, pasak priežodį, viena bė- 
da — ne bėda, bet dvi, trys — 
jau tikras vargas. Ir kiti našlės 
vaikai sirguliavo ir nuolat prašė 
pas savo motiną valgyti. Sunkios 
valandos teko našlei pergyventi. 
Pagaliau, ryžosi ji kreiptis pas sa- 
vo giminaitę ir prašyti paramos. 
Bet ši nesušelpė jos ir atsisveikin- 
dama priminė jai savo ankstyves- 
nius patarimus. 

— Tikiuosi, — sakė ji, — kad 
Viešpats Dievas, norėdamas išban- 
dyti tavo tikėjimą, pasirūpins ir 
tavo šeima, kaip kad tikėjaisi anks- 
čiau. 

Nieko neatsakė į šiuos pilnus 


lai būna Tavo va- 

pasityčiojimo žodžius našlė. Pilna 
liūdnų minčių, ji ėjo namo.., Eida- 
ma ji matė, kokį skurdą pergyve- 
na La Rošelės gyventojai! Zmonės, 
nusilpę, vos vilkdami koją už ko- 
jos, slankiojo miesto gatvėmis. Jų 
veiduose matėsi beviltiškas nusi- 
minimas. Pagaliau, našlė priėjo 
savo namus. Jos vaikai, užgirdę 
žingsnius, išbėgo motinos susitikti 
ir šaukė: 

— Mama, mama! Tu nežinai, 
kas pas mus atsitiko! Atėjo kaž- 
koks nepažįstamas žmogus, baltais 
drabužiais apsirengęs. Jis įėjo, 
nieko nesakydamas. Mes labai iš- 
sigandome... Bet jis buvo toks 
gražus, toks didingas, geras, kad 
greitai mūsų baimė žuvo. Nieko 
nekalbėdamas, nepažįstamasis pa- 
statė maišą ant stalo ir išėjo. O 
mama... Tame maiše kvietiniai mil- 
tai. Eikš, motinėle, pasižiūrėk, ko- 
kie puikūs tie miltai, kaip jie ska- | 
niai kvepia! Koks tai geras drau- 
gas sušelpė mus... 

Taip, tai buvo kvietiniai miltai. 
Tokių ir už auksą negalima buvo 
gauti La Rošelės mieste. Našlė 
Proni suprato, kas ją sušelpė ir, 
dėkingumo pilna, puolė ant kelių. 
Jos lūpos kartojo dėkingumo mal- 
dos žodžius: 
© — Viešpats pasirūpino mano 
šeima ir suteikė šią pašalpą. Lai 
būna Jo šventa valia! 


Dagilis narvely 


Barbutė turėjo dagilį. Dagilis tupėjo narvely ir nė karto 
neužgiedojo. Barbutė atėjo pas dagilėlį: 

— Jau metas būtų, dagilėli, tau giedoti. 

— lIšleisk mane laisvėn: laisvas būdamas, aš visą dieną 


giedosiu. 


L. T. 

Čigonėlis 
(Dainelė) 


Mušė, plakė čigonėlį, ` 
Prisirišę prie tvorelės. 
Čigonėli, nemeluok, 

Savo pačią pabučiuok, 
Žvalios akys čigonėlio 
Mato dieną ir naktelę. 
Čigonėli, nemeluok, 
Savo pačią pabučiuok! 


Puikūs batai čigonėlio, 
Dailiai šoka kazokėlį, 
Čigonėli, nemeluok, 

Savo pačią pabučiuok! 
Mušė, plakė čigonėlį, 
Prisirišę prie tvorelės. 
Čigonėli, nemeluok, 
Savo pačią pabučiuok. 

K. Tėma. 


Artimas 


Buvo tylus vasaros vakaras. 
velnus vėjelis palengva judino 
medžių lapelius. Netolimam miš- 
kelyj suokė lakštingala, kurios gra- 
žus balsas maišėsi su varliu kurki- 
mu. 

Algirdukas sėdėjo ant svirno 
slenksčio ir klausėsi tylaus lapų 
šlamėjimo ir lakštingalos suokimo. 
Žiūrėjo į padangėje plaukiančius 
debesėlius ir gėrėjosi jų raudona, 
nusileidusios saulės nudažyta spal- 
va, Jis po dienos darbų buvo pa- 


vargęs, tačiau jautėsi linksmai. Jis 


jautėsi laimingu ir manė, kad da- 
bar visi žmonės pasaulyje laimin- 
gi, linksmi. Ir ko nebūti linksmam, 
ko liūdėti, kai vėjelis kiekvieną 
ąlamonėja, kai lakštutės giesmė ku- 
tena kiekvieno širdį, kai paraudę 
debesėliai sukelia pasigrožėjimą 
kiekvienoms akims? 

Jo mintis nutraukė piktas šuns 
Sargio lojimas. Algirdukas įsmei- 
gė ton pusėn akis ir po valandėlės 
pamatė siaura kaimo gatvele artė- 
jančius du šešėlius. Iš pradžių Al- 
girdukui pasidarė nejauku, bet 
veikiai nurimo, pamatęs, kad tai 
buvo vedąs seniuką už rankos vai- 
kutis. 


Ejo jie palengva, nes, matyt, 
buvo pavargę. Senelis nuolat stuk- 
seno lazdele į žemę, o berniukas 
bailiai dairėsi į šalis. Pagaliau, jis 
pastebėjo Algirduką. Jo tylus, grau- 
dus balsas suardė vakaro tylą: 

— Ar negalėčiau sužinoti, kur 
galima būtų mudviem pernakvoti?.. 

Algirdukas nežinojo ką beatsa- 
kyti. Jis žiūrėjo į šį mažą berniu- 
ką, kuris tikrai buvo vertas pasi- 
gailėjimo: veidelis išblyškęs, ko- 
jos basos, drabužėliai—vieni skar- 
malai. Dvi mėlynos akutės mal- 
daujančiai žiūrėjo į Algirduką. 

— Nežinau... paklausiu tėvelio, 
gal pas mus bus galima...—atsakė 
Algirdukas. ir nuskubėjo vidun, 
kur rado šeimą, besiruošiančią va- 
karienei. Jis viską papasakojo tė- 
veliui, kuris tuojau liepė juodu 
atvesti. Kai Algirdukas išėjęs juos 
pakvietė, vargšo berniuko veidas 
nušvito. Jis kažką pasakė seneliui, 
ir abu neužilgo buvo kambaryje. 

Algirdukas džiaugėsi, matyda- 
mas, kai vaikutis ir senelis pasi- 
gardžiuodami valgė bulves su rūk- 
štu pienu. Džiaugėsi galėjęs suteik- 
ti pagalbą savo artimui, kurie, ma- 
tyt, buvo nelaimingi. 

— Kaip bloga seneliui, — mą- 


stė Algirdukas,—jis, būdamas ak- 
las, niekad nemato nei saulutės 
tekant, nei besileidžiant, nei rau- 
svų debesėlių, nei šio krašto gra- 
žumo. O vaikutis... jis toks išblyš- 
kęs, pavargęs, apiplyšęs, bet aš 
jį myliu... turiu mylėti, nes jis ma- 
no artimas. 

Vaikutis pavalgė. Jis persižeg- 
nojo ir pažvelgė padėkos žvilgsniu 
į Kristų, ant kryžiaus atvaizduojan- 
ti paveikslą. Po to pabučiavo Al- 
girduko mamai ir tėveliui į ranką 
ir vėl atsisėdo. 

— Mamut, — kreipėsi tyliai Al- 
girdukas į mamą, — aš ryt jam 
obuolių iš sodo atnešiu ir pyra- 
gaitį, kurį tu man aną sekmadienį 
parnešei, dovanosiu... Mamut, juk 
jis irgi mano artimas? 

— Taip, Algirduk, jis mūsų ar- 
timas, o Dievulis liepia kiekvieną 
artimą mylėti, — atsakė mama ir 
pabučiavo Algirdukui į galvutę. 

Vaikutis matė tą vaizdą. Jo 

akyse pasirodė ašaros. Jis, matyt, 
irgi turėjo mamytę, kuri jį labai 
mylėjo, o dabar... niekas jo nepa- 
myluoja, niekas gražesnio žodelio- 
nepasako... 

— Dabar, dėduk, gal pasisoti- 
nę eisite pailsėti į kluoną, nes pa- 
vargote, — tarė, keldamasis nuo: 
suolo, Algirduko tėvelis. 

— Taigi dėkui tamstytei, Dieve: 
duok jums sveikatos. Retai randu: 
tokių žmonių sviete. Bet yra, dar 
yra tokių, kurie atjaučia savo ar- 
timą. 

O 

Algirdukas ilgai negalėjo už- 
migti, mąstydamas apie rytojaus: 
dieną, kada galės savo kukliomis: 
dovanomis pradžiuginti vargšą vai- 
kuti. Tačiau atbudęs senelio ir vai- 
kučio nerado: jie anksti iškeliavo 
toliau ieškoti dosnių žmonių, kurie: 
savo aukomis sušelptų juos. 

Jonas Mackevičius. 


Ukmergė, 1938-VII-18 d. 


— +—750—  ——— 


Kalakutas 


Po kiemelį nuo pat ryto 
Vaikšto kalakutas, 

Vaikšto, sukas, o vis girias, 
Baisiai pasipūtęs. 


— Mano plunksnos lygios, dailios, 
Puikiai išdažytos, 
Snapas riestas... o karoliai! 
Kas gi peikt išdrįstu? 


Uodega, sparnai didžiausi, 
Kojos nemenkesnės. 

Kas pamato, visi džiaugias: 
„Paukščio nėr gražesniol“ 


Šuldu--buldu kai surinku — 
Skamba visas kiemas: 
Tokio balso negirdėjo 
Dar lig šiol nė vienas. 


— Kakaryku, kaimynėli! — 
Jam gaidys atsakė: : 
— Pasakyk verčiau, kas kuodą 
Tavo tarp nudraskė? 


K. Tėma. 

Matas ir zuikis 


Paliai vieną mišką seną Vieną dieną vaikštinėjo 
Matas Gužas sau gyvena. Matas, kaip pons, pamiškėje. 
Vyras labai mandagus — Žiūri — zuikis pakely. 

Jisai sveikina visus. „A, kaip tamsta gyveni?“ 
Pavyzdžiui, sustinka pelę — Atsiminęs mandagumą, 
Šmaukšt, kepurą jai ir kelia. Jis pasveikina šį kūmą. 

Ir taip ką tiktai užklys, „Sveikas, pone zuiki, sveiks!“ 
Tuoj pasveikina jis vis. Zuikis guli lyg nesveiks. 


„Sveikas, pone ilgaausi!“ 
Zuikis jo visai neklauso. 
Čionai Matas kai suriks: 
„Sveikas, trumpuodegi pliks!“ 
Tada zuikis kilst iš miego 

Ir nuo Mato tuoj nubėgo. 


L. Žitkevičius. 


Ištroškusi pagirdyk! 

KAI SAULUTĖ KEPINA... 


= 
O katė 


4 Nie bako 
A BAA hi 
M SSR a ` 


Nūn, kai kepina saulutė Drožia štai atsigaivinti 
Skaisčiais savo spinduliais, Ežerėlio bangose. 

Visi maudos. Ir Jonutis Jau jis vietoj. Džiūgios mintys 
Prakaituodams nejuokais, Ūpą pakelia jame. 


Ir, kaip matote, netrukus Bet, kai kartą pasinėrė 
Jis gaiviam jau vandeny, Vandenyje vėl jisai, 
Plauko, nardo mūs Jonukas— Už nosies kažkas jį stvėrė... 


Džiaugsmas verda jo širdy, Kas? — atspėkite, vaikai! 

Bičių spiečius 


Mūsų kaimynas nė nebuvo ma- 
tes bičių spiečiaus. Tėvelio prikal- 
dintas, įkėlė jisai į ąžuolą avilį ir 
wis laukė atlekiančių bičių. Kas 
+ytas, kas vidudienis ir kas vaka- 
"ras atsistodavo jisai po ąžuolu ir, 
„galvą užrietęs, įbesdavo akis į lan- 
«di ir žiūrėdavo, žiūrėdavo. Atrody- 
„davo tada, kad, jeigu įmanytų, 
jisai pats imtų bičių spiečiumi pa: 
virstų ir tame avilyje apsigyventų. 

Kartą buvo toks atsitikimas. 
Kaimynas pavakariais atėjo pas 
'mus ir sako tėveliui: 

— Zinai, kūmai, sulaukiau spie- 
«iaus. Būsime bičiuliai. 

Tėvelis nenorėjo tikėti. Esą, ir 
dienų nebuvę panašių, kad bitės 
„galėjusios leisti spiečius. Nebent 
jau atėjęs iš labai toli. 

Tada kaimynas įrodinėjo, kad 
jau nuo šeštadienio bitės dirban- 
«čios, krutančios. 

— Pats savom akim mačiau, 
kaip apie avilį ūžia, kaip landis 
visa net juoda nuo bičių. 

Tėtis paėmė dūlio, tinklelį, avi- 
Jėlį bitinėliui, nes kaimynas sakė, 
kad avilys esąs per menkas, žie- 
moti jame negalėsiančios, . visas 
-genių sukaltas. Mane tėtis taip pat 
«drauge pakvietė. 

Oras buvo šiltas. Virš mūs gal- 
vų „Zzvimbė nesuskaitoma balsų 
-daugybe nematomų vabzdžių bū- 
riai. Ąžuolas augo iškilioje vietoje. 
Aš jau ne sykį padėdinėjau tėve- 
diui bičių semti, kai jos obels ša- 
kkon susimeta. Patinka man toks 
„darbas. Bitelės viena prie kitos 
ssusikibusios. Visos sparneliais į 
lauko pusę, atrodo, kad tik spar- 
meliai ir sparneliai, o bitelių ten 
nė nebūtų. 

Tėvelis, ilgoką laiką pasidairęs, 
pakraipė galva ir pasakė: | 

— Nepanašu man, kad būt jau 
atėjusios. Aš kaip nepriregiu gerai, 


tai kas jas žin. Lipk tu, Stasiuk, 
pažiūrėsi, lengvesnis už mane, — 


kreipėsi į mane tėvelis, — jei ne- 
skraidytų, paklausyk — gal ūžia 
avily. 


Man vienas smagumas lipti į 
tokį išsikerojusį ąžuolą. Lipau ir 
dairausi, o gal kur nors jau bitelė 
į mane atkurbia, gal jau įgelti nori. 
Nebijau aš jos, tik gaila man la- 
bai, kai toji bitutė įgėlusi miršta. 
Sako, Dievulis jai taip padaręs. 
Už ką, aš jau nebeatsimenu. Jau 
užlipau prie pat avilio. Viena ranka 
įsikabinau virvės, kuria jis prie 
ąžuolo šakos pririštas. Tėtis iš 
apačios ir klausia: 

— Skraido? 

—- Vieną matau skraidančią. 

— Paklausyk! 

— Negirdėti. 

— Pabarškatuok! 

Aš stukterėjau kiek, bet ne la- 
bai, bijojau, kad nesukrėsčiau bi- 
tučių, jos tokios geros, tiek gar- 
daus medučio prineša, tieką dai- 
lių korių prisiuva, tokios iš tų ko- 
rių vaško tiesios nuliejamos žva- 
kutės ir pastatomos Aukščiausiojo 
garbei ant visų altorių. 

— E dabar? 

— Kiek ūžia. 

— Labai? 

— Ne labai. Kad čia toks vė- 
jas, sunku ir išgirsti. 

Be to, dar staugė kažkur at- 
plyšusi avilio papliauška, zirzė vie- 
los galelis. Visas ąžuolas suposi, 
lingavo, šniokštė. Aš pažiūrėjau į 
apačią, galva man apsisuko. Taip 
aukštai buvau įlipęs! Plačiausia 
apylinkė buvo matyti. 

— Lipk žemėn, paimsi virvę, 
užneši ir nuleisime avilį, — pasakė 
tėvelis. 

Skubiai, kaip voveris, nudryk- 
sėjau į apačią, apsijuosiau virvės 
galu ir vėl įkopiau, permečiau vir- 

vę per rodomą virš avilio šaką, 
užrišau už avilio, atsukau vielas, 
kuriom avilys buvo prisuktas, atri- 
šau virvę, ir tėtis su kaimynu pra- 
dėjo leisti avilį žemėn. Jau aviliui 
žemėj esant, išdryksėjau aš ir pri- 
siknaipęs žiūrėjau į avilį. 

— Kodėl tu landies neužkim- 
šai?—kreipėsi į mane tėvelis. 

— Neturėjau kuo. Ir niekas 
man nieko nesakė. 

— Eik, kur, —ginė tėtis zurbau- 


jančią vieną bitutę. — Va, šitaip, 
avilin. 
Atplėšė marškinių rankovės 


suplyšusią dalį ir tuo skuduru už- 
kimšo landi. ĮIkėlėm tada avilį i 
kaimyno ratus ir nudardenom jo 
sodybon. 

Jau parengtan avilin tėtis ren- 
gėsi leisti bites iš to, kurį atve- 
žėm iš ąžuolo iškeltą, jau atidengė 
plautą, papūtė dūlio dūmais, kad 

bitelės nekąstų ir būtų labiau pa- 
klusnios. Ir pasirodė, kad avilyje 
buvo vos viena bitelė, tur būt, 
anoji, Kurią tėtis varu įvarė. 

— Kad gi tave, kūmai, su tavo 
spiečium,—pasakė tėtis, atsitiesda- 
mas nuo avilio. Jo veide buvo 
matyti neslepiamas nepasitenkini- 
mas. | 

— Senas jau,—pasakė dar, — 
ė vaikas už tave daugiau apie bi- 
tes nusimano. 

Kaimynas nesakė nieko. Jau- 
tėsi kaltas, suvedžiojęs tėvelį, ati- 
traukęs jį nuo darbo. 

Išėjome namo. Lipant mums 
prieš kalną, tėvelis kalbėjo: 

— Tai regi, vaike. Visad taip... 
Jeigu žmogus iš mažens prie ko 
nors nepripranta, prie kurio nors 
darbo nepalinksta, tai ir suaugęs 
daugybes kvailysčiu daro ir pa- 
sensta jas bedarydamas, P. 


"Labanaktis 


Labanaktis tėveliui, 
Labanaktis mamytei, 
Ir mano vyresniajam 
Broleliui ir sesytei. 


Aš noriu pasilsėti, 

Esu jau kiek pavargęs, — 
Mane nuo viso pikto 

Te angelėlis sergės. 


Labanaktis, Dievuli! 

Ir dar prašyt norėčiau 
Kad kitą ankstų rytą | 
Prie darbo stot galėčiau. 


= 


A. Petkauskas. 

Ar ir jūs turite gandrą? 


TRUPINĖLIAI 


Šuo Ir bitės 


Viename kaime Vokietijoje buvo 
toks atsitikimas: 

Sode stovėjo aviliai. Aplink juos 
duzgė daugybė bitelių Vieną šven- 
tadienį tan sodan atėjo šeimininko 
vaikai pasilsėti po visos savaitės 
darbų ir susėdo po medžiais. Su 
jais atbėgo ir jų šuo. Jis neiškentęs 
pradėjo siausti ir bėgioti po visą 


sodą. Bebėgdamas šalia vieno avilio, - 


jis ji užkliudė ir apvertė. Kad ap- 
niko jį bitės, kad pradėjo gelti! Šuo 
iš pradžios dar mėgino gintis, bet 
netrukus pastebėjo, kad jis bičių 
neįveiksiąs, ir pasileido bėgti. Bitės 
nusivijo ir vis gėlė. 

Nelaimingasis šunelis visas su- 
tino ir kitą dieną nusibaigė. 


Leidėias atsakomasis redaktorius Liudvikas Cicėnas, 

ŽAIDIMAI 


Šaityšius 


Žaidėjai eina ratu ir dainuoja. 

Dainuodami: „Šalia kelio vieške- 
lėlio“, dešine ranka rodo į dešinę 
pusę, kairiaja — į kairę; dainuoda- 
mi: „gyveno šaltyšius", rankas ištie- 
sia šonais ir, padarę bangą, nulei- 
džia. Dainuodami: „Vai dūda ir vėl 
dūda, vai tai dūda dūdytėlė, gyve- 
no šaltyšius“ — šoka suktinio žing- 
sniais ir rankomis rodo, kaip laiko- 
ma dūda ir kas daroma pirštais. 


Dainuodami: „Jis turėjo tris sū- 
nelius“, rankomis paima klubus ir 
didžiuojasi. Dainuodami: „Visus tris 
kaip vieną“, rankas ištiesia priekin 
delnais į viršų. Dainuodami: „Vai 
dūda ir vėl dūda...” šoka ir rodo 
kaip su pirmu posmu. 

Dainuodami: „Nuvažiavo į Alvitą 
pirkti Jonui dūdą“, bėga laikydami 
rankas ištiestas priekin, kaip vade- 
leś laikant. „Vai dūda ir vėl dūda“... 
kaip su pirmu posmu. 

„Dainuodami: „Jonui dūdą, Balt- 
rui smuiką, Matjošiui pyragą“, rodo 
kaip dūduoja, kaip smuikuoja ir 
pavaizduoja apvalų pyragą. „Vai dū- 
dant 

Dainuodami: „Anei dūdos, anei 
smuiko, anei pyragėlio“, eina liūd- 
nai ir šluosto ašaras. „Vai dūda“... 


Vaiku šypsenos 
Daržininkas 


Kazelis sodino smėly vištos 
plunksnelę. 

— Ką darai? —paklausė mama. 

— Sodinu plunksną, gal išaugs 
vištytė, —pasakė Kazelis. 


„RUCH“ spaustuv 


Vilnius 


